Ster-senter Nico Lee nog lank ’n Vrystater | Netwerk24
Ster-senter Nico Lee nog lank ’n Vrystater
Deur Owen Kock 12 Oktober 2016 17:30
Die opwindende senter Nico Lee speel sy rugby tot aan die einde van 2019 in Bloemfontein. Foto: GALLO IMAGES
Die Vrystaat het aan die vooraand van Saterdag se Curriebekerhalfeindstryd aangekondig die senter Nico Lee, een van die sterre van die reeks, sal vir nog drie seisoene vir hom beskikbaar wees.
Dit volg ’n dag nadat Lee (22) as een van die spelers van die reeks benoem is.
Sy spanmaat Ox Nché en die Westelike Provinsie se senter Huw Jones is die ander twee benoemdes.
Wat Lee se benoeming merkwaardig maak, is die feit dat hy in net ses van die Vrystaat se agt wedstryde gespeel het.
Francois Venter se besering wat hy teen die Blou Bulle opgedoen het, het aan Lee in die derde wedstryd teen die WP speelkans gegee. Hy het in die wedstryd op Nuweland Vrystaat se eerste drie gedruk en sedertdien nog nie teruggekyk nie.
Rory Duncan, Vrystaat se direkteur van rugby, sê hulle is verheug dat hulle Lee se dienste kon verleng.
“Nico is ’n jong speler en hy het ambisies om rugby op ’n hoër vlak te speel. Hy meen hy sal die grondslag daarvoor hier vind,” sê Duncan.
* Met die toegewing dat spanne 23 pleks van 22 spelers vir die halfeind mag kies, kan die Vrystaat Saterdag teen die Leeus dalk ’n stut oorweeg wat nog nie vanjaar Curriebekerrugby gespeel het nie.
Die twee stutte wat vandeesweek saam met die vergrote groep geoefen het, is Conraad “Beertjie” van Vuuren en Danie Mienie.
As die oefening enigsins ’n aanduiding is, kan die voormalige Shimla en o.21-stut van die Vrystaat, Van Vuuren, hom vandag (Donderdag) met die aanwysing van die span in die 23-tal bevind.
Voorts lyk dit ook of die Springbok-flank Oupa Mohojé verrassend weggelaat kan word. Daar was vroeër sprake dat hy van die plaasvervangerbank af speelkans sou kry.
Hy het net een helfte van die toets verlede Saterdag teen die All Blacks gespeel.
Meer oor: Nico Lee | Vrystaat-Cheetahs | Curriebeker-Halfeind
Lee: Van Affies se 2des tot Curriebeker-ster
Jamba soek Curriebeker voor hy van Boktrui droom
Uitklop-ervaring sal deurslag gee vir Leeus
Niel wil bordjies teen Leeus verhang